Havaskor arxeolog “nibelunglar xazinasi”ni topdi

Nemis havaskor arxeologi Germaniya janubidagi Reynland-Pfals yeri o‘rmonida xazinaga duch keldi. Uning fikricha, bu topilma afsonaviy “nibelunglar xazinasi”ga aloqador bo‘lishi mumkin, deb yozadi The Independent.

Topilmalar orasida kumush va oltindan yasalgan idishlar va taqinchoqlar mavjud. Mazkur xazina bir million yevroga baholanmoqda. Bundan tashqari, unda bir nechta haykalchalar bor. Usta arxeologlar fikricha, ular taxt bezagi sifatida foydalanilgan bo‘lishi mumkin.
Ekspertlarning aytishicha, mazkur buyumlar hukmron suloladan chiqqan biror badavlat zodagonga tegishli bo‘lgan. Taxminlarga ko‘ra, xazinani egasi milodiy 406–407-yillarda, ya’ni Rim imperiyasi qulay boshlagan davrda ko‘mib qo‘ygan. Uning ko‘milgan joyi va vaqtiga qarab tadqiqotchilar mazkur artefaktlarni afsonaviy “nibelunglar xazinasi” bilan bog‘lamoqdalar.
Ayni paytda mazkur topilmalar Mayns okrugining madaniyat departamentida saqlanmoqda, ammo mahalliy prokuratura xazina yuzasidan tekshiruv ishlarini boshlagan. Tergovchilarning gumonlariga ko‘ra, xazinani topgan havaskor davlatga uning hammasini bermasdan, bir qismini xorijga sotgan bo‘lishi mumkin. Madaniyat departamentining xabar qilishicha, qimmatbaho buyumlar topilgan joy pala-partish qazilganligi sababli buzilib ketgan.
Afsonalarga ko‘ra, “nibelunglar xazinasi” Burgundiya qirollariga tegishli bo‘lgan. Ular Reyn daryosining chap qirg‘og‘idagi Vormse shahrida yashashgan. Burgundlar sulolasining afsonaviy boyligi haqida ko‘plab rivoyat va ertaklar to‘qilgan. Jumladan, “Nibelunglar haqida qo‘shiq” dostoniga ko‘ra, burgund qirollariga qaram bo‘lgan Xagen gunnlarga qarshi urushga ketayotib, xazinalarini Reyn daryosiga cho‘ktirib yuborgan. Tadqiqotchilar fikricha, daryo asrlar davomida bir necha bora o‘zanini o‘zgartirgan, shu bois burgundlar oltini chindan mavjud bo‘lsa, bugungi kunda quruqlikka chiqib qolgan bo‘lishi ham mumkin.